CELEX: 32021R0114
Language: hr
Date: 2020-09-25 00:00:00
Title: Delegirana uredba Komisije (EU) 2021/114 od 25. rujna 2020. o izmjeni prilogâ II. i III. Uredbi (EU) br. 978/2012 Europskog parlamenta i Vijeća u pogledu Armenije i Vijetnama

2.2.2021   
               
               
                  HR
               
               
                  Službeni list Europske unije
               
               
                  L 36/5
               
            
         DELEGIRANA UREDBA KOMISIJE (EU) 2021/114
         od 25. rujna 2020.
         o izmjeni prilogâ II. i III. Uredbi (EU) br. 978/2012 Europskog parlamenta i Vijeća u pogledu Armenije i Vijetnama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 5. stavak 3. i članak 10. stavak 5.,
         budući da:
         
                     (1)
                  
                  
                     Člankom 4. Uredbe (EU) br. 978/2012 utvrđeni su kriteriji za dodjelu carinskih povlastica u skladu s općim dogovorom Općeg sustava o povlasticama („OSP”).
                  
               
                     (2)
                  
                  
                     Uredbom (EU) br. 978/2012 propisuje se da se zemlja koju je Svjetska banka uvrstila među zemlje s visokim ili visokim srednjim dohotkom tijekom tri uzastopne godine ili zemlja korisnica dogovora o povlaštenom pristupu tržištu kojim se predviđaju jednake ili čak povoljnije carinske povlastice za gotovo cjelokupnu trgovinu u odnosu na OSP ne bi trebala koristiti OSP-om.
                  
               
                     (3)
                  
                  
                     Popis zemalja korisnica OSP-a utvrđen je u Prilogu II. Uredbi (EU) br. 978/2012. U skladu s tom uredbom, Komisija bi do 1. siječnja svake godine trebala pregledati Prilog II. kako bi izmijenila status navedenih zemalja u skladu s kriterijima iz članka 4. te uredbe.
                  
               
                     (4)
                  
                  
                     U skladu s Uredbom (EU) br. 978/2012 zemlji korisnici OSP-a i gospodarskim subjektima mora se pružiti dovoljno vremena za urednu prilagodbu promjenama u statusu zemlje u okviru OSP-a. Stoga bi se OSP trebao nastaviti godinu dana nakon datuma stupanja na snagu odluke o uklanjanju zemlje korisnice s popisa zemalja korisnica OSP-a na temelju članka 4. stavka 1. točke (a) i dvije godine nakon datuma primjene dogovora o povlaštenom pristupu tržištu na temelju članka 4. stavka 1. točke (b).
                  
               
                     (5)
                  
                  
                     Svjetska banka uvrstila je Armeniju među zemlje s visokim srednjim dohotkom 2018., 2019. i 2020. Armenija više ne ispunjuje uvjete za status zemlje korisnice OSP-a u skladu s člankom 4. stavkom 1. točkom (a) Uredbe (EU) br. 978/2012 te bi je stoga trebalo ukloniti s popisa zemalja korisnica OSP-a u Prilogu II. toj uredbi s primjenom od 1. siječnja 2022.
                  
               
                     (6)
                  
                  
                     U članku 9. stavku 1. Uredbe (EU) br. 978/2012 utvrđeni su posebni kriteriji prihvatljivosti za dodjeljivanje carinskih povlastica zemljama korisnicama OSP-a u okviru posebnog dogovora o poticajima za održivi razvoj i dobro upravljanje („OSP+”). Popis zemalja korisnica OSP+-a utvrđen je u Prilogu III. Uredbi (EU) br. 978/2012.
                  
               
                     (7)
                  
                  
                     Kao posljedica činjenice da od 1. siječnja 2022. prestaje biti zemlja korisnica OSP-a, Armenija bi također trebala prestati biti zemlja korisnica OSP+-a u skladu s člankom 9. stavkom 1. Uredbe (EU) br. 978/2012. Armeniju bi stoga trebalo ukloniti iz Priloga III. toj uredbi s primjenom od 1. siječnja 2022.
                  
               
                     (8)
                  
                  
                     Dogovor o povlaštenom pristupu tržištu počeo se primjenjivati na Vijetnam 1. kolovoza 2020. U skladu s člankom 4. stavkom 1. točkom (b) Uredbe (EU) br. 978/2012 i Vijetnam bi trebalo ukloniti iz Priloga II. toj uredbi. U skladu s presedanima u usporedivim slučajevima i kako bi se osigurala pravna sigurnost i izbjeglo nepotrebno administrativno opterećenje, uklanjanje Vijetnama iz Priloga II. trebalo bi se primjenjivati od 1. siječnja 2023.,
                  
               DONIJELA JE OVU UREDBU:
         
            Članak 1.
            Uredba (EU) br. 978/2012 mijenja se kako slijedi:
            
                        1.
                     
                     
                        u Prilogu II. pod naslovom „Zemlje korisnice općeg dogovora iz članka 1. stavka 2. točke (a)” iz stupca A odnosno stupca B uklanjaju se sljedeći abecedni kodovi i odgovarajuće zemlje:
                        
                                    (a)
                                 
                                 
                                    AM Armenija;
                                 
                              
                                    (b)
                                 
                                 
                                    VN Vijetnam.
                                 
                              
                  
                        2.
                     
                     
                        U Prilogu III. sljedeći abecedni kod i odgovarajuća zemlja uklanjaju se iz stupca A, odnosno stupca B:
                        AM Armenija
                     
                  
         
            Članak 2.
            Ova Uredba stupa na snagu 1. siječnja 2021.
            Članak 1. stavak 1. točka (a) i članak 1. stavak 2. primjenjuju se od 1. siječnja 2022.
            Članak 1. stavak 1. točka (b) primjenjuje se od 1. siječnja 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. rujna 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 303, 31.10.2012., str. 1..